15 बॉल में पूरन की फिफ्टी; डु प्लेसिस ने इस सीजन का सबसे लंबा छक्का लगाया, 115 मीटर दूर छत पर गिरी गेंद
IPL 2023 RCB vs LSG Moments | Anushka Sharma Du Plessis,बेंगलुरु के कप्तान फाफ डु प्लेसिस ने 115 मीटर लंबा छक्का जड़ा। निकोलस पूरन ने 15 बॉल में फिफ्टी जड़ी और 19वें ओवर में छक्का लगाकर आयुष बडोनी हिट विकेट हो गए।
इंडियन प्रीमियर लीग (IPL) में सोमवार के रोमांचक मुकाबले में लखनऊ सुपरजायंट्स ने रॉयल चैलेंजर्स बेंगलुरु को 1 विकेट से हरा दिया। पहली पारी में फाफ डु प्लेसिस, विराट कोहली और ग्लेन मैक्सवेल ने फिफ्टी लगाई। दूसरी पारी में मार्कस स्टोइनिस और निकोलस पूरन की पारियों के दम पर LSG ने मुकाबला जीत लिया।
बेंगलुरु के कप्तान फाफ डु प्लेसिस ने इस सीजन का सबसे लंबा छक्का लगाया। गेंद 115 मीटर दूर छत पर जा गिरी। निकोलस पूरन ने 15 बॉल में फिफ्टी लगाई और 19वें ओवर में छक्का लगाकर आयुष बडोनी हिट विकेट हो गए। वहीं, हर्षल पटेल नॉन स्ट्राइकर को रन आउट नहीं कर मैच जीतने का मौका गंवा बैठे। मुकाबले के ऐसे ही टॉप मोमेंट्स इस खबर में हम जानेंगे। मैच रिपोर्ट पढ़ने के लिए यहां क्लिक करें...
डु प्लेसिस ने 115 मीटर का छक्का मारा
पहली पारी में 15वें ओवर की चौथी बॉल रवि बिश्नोई ने शॉर्ट पिच फेंकी। फाफ डु प्लेसिस ने बैकफुट पर मिड विकेट की ओर बड़ा शॉट खेला। बॉल स्टेडियम से बाहर ही चली गई। रीप्ले में नजर आया कि यह छक्का 115 मीटर लंबा था, जो इस सीजन का सबसे लंबा छक्का है।
17वें ओवर में लखनऊ ने लिया इम्पैक्ट प्लेयर
पहली पारी में 16 ओवर खत्म होने के बाद लखनऊ ने इम्पैक्ट प्लेयर रूल का यूज किया। टीम ने बॉलर अमित मिश्रा की जगह बैटर आयुष बडोनी को शामिल किया। हालंकि नियमानुसार 14वें ओवर से पहले इंपैक्ट प्लेयर का इस्तेमाल कर सकते हैं या इससे पहले इसकी जानकारी दे सकते हैं।
सिराज ने मेयर्स को बोल्ड किया 
पहली पारी में 212 रन का विशाल टारगेट बोर्ड पर लगाने के बाद बेंगलुरु को मोहम्मद सिराज ने अच्छी शुरुआत दिलाई। उन्होंने पहले ही ओवर में तीसरी गेंद इन स्विंग शॉर्ट ऑफ लेंथ फेंकी। काइल मेयर्स बैकफुट पंच करने गए, लेकिन बॉल उनके बैट से लग कर स्टंप्स में चली गई। मेयर्स ने पिछले 3 मैचों में अच्छा प्रदर्शन किया था, लेकिन बेंगलुरु के खिलाफ शून्य पर बोल्ड हो गए।
अनुष्का शर्मा मैच देखने पहुंचीं
RCB के पूर्व कप्तान विराट कोहली की पत्नी और बॉलीवुड एक्ट्रेस अनुष्का शर्मा बेंगलुरु-लखनऊ का मैच देखने चिन्नास्वामी स्टेडियम पहुंची। बेंगलुरु रोमांचक मुकाबले में एक रन से हार गई। अनुष्का अक्सर टीम इंडिया के मैच देखने के लिए भी स्टेडियम में पहुंचती हैं।
निकोलस पूरन ने लगाई सीजन की फास्टेस्ट फिफ्टी
213 रन के टारगेट का पीछा करने उतरी लखनऊ ने एक वक्त तक 105 रन पर 5 विकेट गंवा दिए थे। फिर बैटिंग करने आए निकोलस पूरन ने 15 बॉल में फिफ्टी लगाकर RCB के मुंह से लगभग मैच छीन लिया। वह 17वें ओवर की आखिरी गेंद पर आउट हुए। इस वक्त LSG को 18 गेंद में महज 24 रन की जरूरत थी। पूरन की फिफ्टी IPL के इस सीजन की फास्टेस्ट फिफ्टी है।
बडोनी ने सिक्स मारा, पर उसी शॉट पर हिट-विकेट हो गए
LSG को 8 बॉल में 7 रन की जरूरत थी। तभी इम्पैक्ट प्लेयर आयुष बडोनी ने स्कूप शॉट खेला। बॉल बाउंड्री के पार चली गई, लेकिन बडोनी का बैट स्टंप्स से लग गया। इस तरह वह हिट-विकेट हो गए और टीम को 7 बॉल में 7 रन की जरूरत पड़ी। बडोनी ने 24 बॉल पर 30 रन बनाए।
आखिरी बॉल पर चाहिए थे एक रन, RCB के हर्षल भी चूके और कार्तिक भी
20वें ओवर की आखिरी बॉल पर LSG को 1 रन की जरूरत थी और उनका एक ही विकेट बचा था। RCB के हर्षल पटेल ने मांकडिंग की कोशिश की, लेकिन बॉल स्टंप्स से नहीं लगी। उन्होंने थ्रो किया, लेकिन मांकडिंग में थ्रो से विकेट नहीं मिलता। अंपायर ने इस डेड बॉल करार दिया और नॉन-स्ट्राइकर एंड पर रवि बिश्नोई रन आउट होने से बच गए।
हर्षल ने फिर स्लोअर यॉर्कर गेंद फेंकी। आवेश खान बॉल मिस कर गए। विकेटकीपर दिनेश कार्तिक के हाथ में बॉल नहीं आई और बिश्नोई ने एक रन पूरा कर लिया।
अब देखें मैच के कुछ और इंटरेस्टिंग फोटोज...
